
[bookmark: _Toc221277768][bookmark: _Toc221617308]Abstrakt 

Teknologjia e Informacionit dhe Komunikimit (TIK) luan një rol të rëndësishëm në promovimin e arsimit gjithëpërfshirës dhe në mbështetjen e fëmijëve me aftësi të kufizuara, duke u ofruar mundësi më të mëdha për qasje në informacion, komunikim dhe pjesëmarrje aktive në procesin mësimor. Qëllimi i këtij punimi është të identifikojë dhe analizojë sfidat kryesore që lidhen me përdorimin e Teknologjisë së Informacionit dhe Komunikimit në mbështetjen e fëmijëve me aftësi të kufizuara në Kosovë, si dhe të vlerësojë nivelin e integrimit të teknologjisë në institucionet arsimore. Gjetjet e studimit tregojnë se institucionet arsimore kanë bërë përparime në pajisjen me teknologji dhe në përdorimin e saj në procesin mësimor, megjithatë vazhdojnë të ekzistojnë sfida që lidhen me mungesën e pajisjeve të specializuara, nevojën për trajnime të vazhdueshme të mësimdhënësve, mbështetjen financiare dhe sigurimin e asistentëve për fëmijët me nevoja të veçanta. 
Punimi kontribuon në pasurimin e literaturës lidhur me përdorimin e TIK-ut në arsim dhe ofron rekomandime praktike për institucionet arsimore dhe politikëbërësit, me qëllim përmirësimin e qasjes dhe përdorimit të teknologjisë për fëmijët me aftësi të kufizuara në Kosovë.

Fjalë kyçe: Teknologjia e Informacionit dhe Komunikimit (TIK), arsimi gjithëpërfshirës, fëmijët me aftësi të kufizuara, teknologjitë asistive, integrimi teknologjik, Kosova.








[bookmark: _Toc221277769][bookmark: _Toc221617309]Abstract 

Information and Communication Technology (ICT) plays an important role in promoting inclusive education and supporting children with disabilities by providing greater opportunities for access to information, communication, and active participation in the learning process.The aim of this study is to identify and analyze the main challenges related to the use of Information and Communication Technology in supporting children with disabilities in Kosovo, as well as to assess the level of technology integration in educational institutions. The findings of the study show that educational institutions have made progress in equipping schools with technology and using it in the teaching process; however, challenges still exist, including the lack of specialized equipment, the need for continuous teacher training, financial support, and the provision of assistants for children with special needs.
This study contributes to the enrichment of the literature on the use of ICT in education and offers practical recommendations for educational institutions and policymakers, with the aim of improving access to and use of technology for children with disabilities in Kosovo.

Keywords: Information and Communication Technology (ICT), inclusive education, children with disabilities, assistive technology, technology integration, Kosovo.









[bookmark: _Toc221617311]Hyrje

Teknologjia e Informacionit dhe Komunikimit (TIK) ka sjellë ndryshime thelbësore në mënyrën e ofrimit të shërbimeve dhe mbështetjes në fusha të ndryshme, përfshirë edhe edukimin dhe integrimin social të personave me aftësi të kufizuara. Në kontekstin global, përdorimi i TIK-ut ka dëshmuar potencial të madh në përmirësimin e cilësisë së jetës dhe mundësive arsimore për fëmijët me nevoja të veçanta, duke u mundësuar atyre qasje më të lehtë në informacion, mësim dhe komunikim.
Në Republikën e Kosovës, megjithatë, sfidat e ndryshme infrastrukturore, sociale dhe edukative ndikojnë në mënyrë direkte në përdorimin efektiv të teknologjisë për këtë kategori të fëmijëve. Mungesa e pajisjeve adekuate, trajnimeve të mjaftueshme për mësuesit dhe prindërit, si dhe barrierat sociale dhe ekonomike, kufizojnë potencialin e TIK-ut për të qenë një mjet efektiv për përkrahjen dhe integrimin e fëmijëve me aftësi të kufizuara.
Ky punim synon të shqyrtojë në thellësi sfidat kryesore që përballen fëmijët me aftësi të kufizuara në Kosovë në përdorimin e teknologjisë së informacionit si dhe të propozojë rekomandime të bazuara në realitetin lokal për përmirësimin e qasjes dhe përdorimit të këtyre teknologjive. Në këtë mënyrë, do të kontribuohet në avancimin e njohurive dhe praktikave që mbështesin një edukim gjithëpërfshirës dhe integrues, duke fuqizuar kështu rolin e teknologjisë në promovimin e barazisë dhe pjesëmarrjes sociale të fëmijëve me aftësi të kufizuara në Kosovë.

Qëllimi

Qëllimi kryesor i këtij punimi është të identifikojë dhe analizojë sfidat kryesore që lidhen me përdorimin e Teknologjisë së Informacionit dhe Komunikimit (TIK) në përkrahjen e fëmijëve me aftësi të kufizuara në Republikën e Kosovës. Në veçanti, studimi synon të evidentojë pengesat infrastrukturore, sociale, edukative dhe ekonomike që ndikojnë në mënyrën dhe nivelin e përdorimit të teknologjisë si mjet mbështetës për zhvillimin arsimor dhe social të kësaj kategorie. Përmes kësaj analize, synohet të kuptohet më mirë konteksti lokal dhe sfidat specifike që ndërlidhen me integrimin e teknologjisë në mjediset arsimore dhe familjare.
Një tjetër qëllim i rëndësishëm i punimit është të shqyrtojë praktikat ekzistuese dhe politikat aktuale në fushën e përdorimit të teknologjisë për fëmijët me aftësi të kufizuara në Kosovë, duke identifikuar dobësitë dhe mundësitë për përmirësim. Kjo do të ndihmojë në nxjerrjen e rekomandimeve të bazuara në analiza të thelluara, të cilat mund të shërbejnë si udhërrëfyes për institucione arsimore, organizata joqeveritare, si dhe politikanë në formulimin e strategjive më gjithëpërfshirëse dhe efektive.
Nëpërmjet këtij punimi, synohet gjithashtu të kontribuohet në avancimin e njohurive shkencore dhe praktike lidhur me rolin e teknologjisë në edukimin inkluziv dhe mbështetjen sociale të fëmijëve me aftësi të kufizuara në një kontekst specifik si ai i Kosovës. Kjo qasje synon të mbështesë procesin e ndërgjegjësimit dhe përmirësimit të cilësisë së jetës së fëmijëve me nevoja të veçanta, duke nxitur kështu barazinë në qasje dhe mundësi për një zhvillim të plotë dhe të qëndrueshëm.

[bookmark: _Toc232428725]Objektivat
Objektivat e kësaj teme janë:
1. [bookmark: OLE_LINK5][bookmark: OLE_LINK6][bookmark: _Toc89875763][bookmark: _Toc91355271]Të identifikohen sfidat kryesore në përdorimin e TIK-ut për fëmijët me aftësi të kufizuara në Kosovë.
2. Të vlerësohet niveli i integrimit të teknologjisë në institucionet arsimore dhe në mjedisin familjar.
3. Të analizohen kapacitetet profesionale të mësimdhënësve dhe stafit për përdorimin e teknologjisë në arsim gjithëpërfshirës.
4. Të shqyrtohen pengesat sociale dhe ekonomike që ndikojnë në qasjen në teknologji.
5. Të evidentohen mangësitë në infrastrukturë, pajisje dhe softuerë të përshtatshëm.
6. Të ofrohen rekomandime praktike për përmirësimin e qasjes dhe përdorimit të teknologjisë në përkrahjen e fëmijëve me aftësi të kufizuara.

[bookmark: _Toc232428726]Pyetjet kërkimore dhe hipotezat
Duke marrë parasysh rëndësinë e temës, janë formuluar pyetje kërkimore me fokus    të veçantë në aspektet kryesore të saj:
1. Cilat janë sfidat kryesore që pengojnë përdorimin efektiv të Teknologjisë së Informacionit dhe Komunikimit (TIK) në mbështetjen e fëmijëve me aftësi të kufizuara në Kosovë?
2. Në çfarë mase institucionet arsimore në Kosovë e integrojnë teknologjinë në procesin edukativ të fëmijëve me aftësi të kufizuara?
3. Sa janë të përgatitur mësimdhënësit dhe stafi mbështetës për përdorimin e teknologjisë në arsimimin gjithëpërfshirës?
4. Cilat janë sfidat sociale dhe ekonomike që ndikojnë në qasjen e fëmijëve me aftësi të kufizuara në teknologji dhe përdorimin e saj në jetën e përditshme?
5. A janë të mjaftueshme pajisjet teknologjike dhe softuerët ndihmës të disponueshëm në shkolla dhe shtëpi për të përmbushur nevojat e këtyre fëmijëve?
6. Cilat politika dhe strategji ekzistojnë në nivel institucional për mbështetjen e përdorimit të TIK-ut në edukimin e fëmijëve me aftësi të kufizuara, dhe sa janë ato të zbatueshme në praktikë?
7. Si mund të përmirësohet qasja në teknologji dhe cilat janë rekomandimet konkrete për përdorim më efektiv të saj në mbështetjen edukative dhe sociale të kësaj kategorie?
Ndërsa, hipotezat e ngritura në këtë punim janë si në vijim:
H1: Përdorimi i teknologjisë së informacionit në institucionet arsimore të Kosovës për fëmijët me aftësi të kufizuara mbetet i kufizuar, kryesisht për shkak të mungesës së infrastrukturës së përshtatshme dhe kushteve teknike adekuate.
H2: Faktorët ekonomikë dhe socialë paraqiten si determinantë të rëndësishëm që ndikojnë në nivelin e qasjes së fëmijëve me aftësi të kufizuara në pajisje dhe mjete teknologjike bashkëkohore.
H3: Mungesa e pajisjeve, softuerëve dhe resurseve të përshtatura për nevojat e fëmijëve me aftësi të kufizuara përbën një pengesë themelore për integrimin e plotë dhe efektiv të teknologjisë në procesin e mësimnxënies dhe mësimdhënies.
H4: Mungesa e politikave të qarta institucionale dhe e trajnimeve të specializuara për mësimdhënësit kufizon aftësinë e tyre për të integruar në mënyrë efektive teknologjinë në procesin mësimor për fëmijët me aftësi të kufizuara.

[bookmark: _Toc232428727]Rëndësia e studimit
Duke pasur parasysh rëndësinë e përdorimit të Teknologjisë Informative, për të lehtësuar procesin e zhvillimit të mësimdhënies, në këtë hulumtim janë shtjelluar dobitë dhe të mirat që sjell pëdorimi i TI në procesin mësimor, si dhe problemet me të cilat hasin mësimdhënësit gjatë zhvillimit mësimor dhe përdorimit të Teknologjisë Informative tek Fëmijë me Aftësi të Kufizuara. 
Ky hulumtim mund të jetë një orientues shumë i mirë për Ministrinë e Arsimit, Drejtoritë Komunale të Arsimit, mësimdhësit, si dhe kontribuues në përmirësimin e cilësisë në arsim dhe përdorueshmërisë së Teknologjisë Informative.
Përmbajtja e temës do të jetë publike dhe në shërbim të të gjithë të interesuarve për vazhdimin e hulumtimit në këtë lëmi.

[bookmark: _Toc232428751]Përfundimi
Bazuar në reflektimet dhe përgjigjet e respondentëve, mund të arrihet në përfundimin se arsimi në Kosovë është në rrugë të përmirësimit të kapaciteteve të tij për të siguruar një qasje më cilësore dhe më gjithëpërfshirëse në përdorimin e Teknologjisë së Informacionit dhe Komunikimit (TIK) për fëmijët me nevoja të veçanta. Rezultatet tregojnë se teknologjia është e pranishme në një masë të kënaqshme në institucionet arsimore dhe se shumica e mësimdhënësve kanë përfunduar trajnime që lidhen me përdorimin e saj në procesin mësimor.
Megjithatë, gjetjet e hulumtimit tregojnë se ekziston nevoja për zhvillim të vazhdueshëm profesional të mësimdhënësve përmes trajnimeve të rregullta dhe të specializuara, me qëllim të përmirësimit të kompetencave të tyre në përdorimin e teknologjisë në arsimin gjithëpërfshirës. Po ashtu, është e nevojshme të sigurohet mirëmbajtja e vazhdueshme e pajisjeve ekzistuese teknologjike, si dhe investimi i vazhdueshëm në pajisje dhe programe të reja që u përgjigjen nevojave të nxënësve me nevoja të veçanta, ne theks të veçantë në Qendrat Burimore, ku ka mungesë të pajisjeve më të avancuara dhe teknologjive të specializuara të nevojshme për mbështetjen e nxënësve me nevoja të veçanta. 
Në vazhdim paraqesim vërtetimin e hipotezave ne bazë të rezultateve të hulumtimit:
Hipoteza e parë synonte të vërtetonte nëse përdorimi i Teknologjisë së Informacionit dhe Komunikimit (TIK) në institucionet arsimore të Kosovës për fëmijët me aftësi të kufizuara mbetet i kufizuar për shkak të mungesës së infrastrukturës së përshtatshme dhe kushteve teknike adekuate.
Kjo hipotezë është testuar përmes pyetjeve të përfshira në pyetësor dhe intervistave, të cilat kanë të bëjnë me infrastrukturën teknologjike, dhe nga pergjigjet e tyre rrjedh se 68 perqind e respondentëve mendojnë se Sfidat kryesore lidhen me mungesën e infrastrukturës.
Bazuar në këto rezultate, hipoteza e parë mbështetet plotësisht.

Hipoteza e dytë parashihte se faktorët ekonomikë dhe socialë paraqesin determinantë të rëndësishëm që ndikojnë në nivelin e qasjes së fëmijëve me aftësi të kufizuara në pajisje dhe mjete teknologjike bashkëkohore.
Kjo hipotezë është testuar përmes pyetjeve që lidhen me mbështetjen financiare, mundësinë e sigurimit të pajisjeve teknologjike, përfshirjen e familjeve dhe faktorët socialë që ndikojnë në përdorimin e teknologjisë nga fëmijët me nevoja të veçanta. 
Rezultatet e hulumtimit tregojnë se respondentët: 77.8 % i konsiderojnë faktorët ekonomikë si një element të rëndësishëm qe ndikon në qasjen në teknologji   dhe 65.8 % konsiderojnë që ka dallime të dukshme në qasjen e nxënësëve ndaj teknologjise, 72.3% mungesa e mbështetjes familjare kufizon mundësine për qasje në TIK.
Bazuar në këto rezultate, hipoteza e dytë vërtetohet, pasi faktorët ekonomikë dhe socialë rezultojnë të kenë ndikim të konsiderueshëm në qasjen dhe përdorimin e teknologjisë nga fëmijët me aftësi të kufizuara.

Hipoteza e tretë parashihte se mungesa e pajisjeve, softuerëve dhe resurseve të përshtatura për nevojat e fëmijëve me aftësi të kufizuara përbën një pengesë themelore për integrimin e plotë dhe efektiv të teknologjisë në procesin e mësimnxënies dhe mësimdhënies.
Respondentët kanë theksuar se ekziston mungesë e pajisjeve dhe softuerëve të specializuar që do t'u përgjigjeshin nevojave specifike të fëmijëve me aftësi të kufizuara, dhe kështu vërehet edhe nga pëgjigjet në pyetjen se “Ekzistojnë softuerë asisitivë për fëmijët me aftësi të kufizuara” të cilat në pëqindje më të madhe kanë qenë që nuk pajtohen se ka softuerë të tillë dhe të tjerë kanë zgjedhë të jenë neutral. 
Bazuar në këto gjetje, mund të konstatohet se hipoteza e tretë mbështetet. Edhe pse institucionet arsimore disponojnë një nivel të kënaqshëm të pajisjeve teknologjike bazë, mungesa e teknologjive asistive, softuerëve të specializuar dhe resurseve të përshtatura vazhdon të paraqesë një sfidë për integrimin e plotë dhe efektiv të teknologjisë në arsimin e fëmijëve me aftësi të kufizuara.


Hipoteza e katërt parashihte se mungesa e politikave të qarta institucionale dhe e trajnimeve të specializuara për mësimdhënësit kufizon aftësinë e tyre për të integruar në mënyrë efektive teknologjinë në procesin mësimor për fëmijët me aftësi të kufizuara.
Kjo hipotezë është testuar përmes pyetjeve që lidhen me ekzistimin e strategjive institucionale për përdorimin e Teknologjisë së Informacionit dhe Komunikimit (TIK), mbështetjen e ofruar për mësimdhënësit dhe pjesëmarrjen e tyre në trajnime profesionale. Rezultatet e intervistave tregojnë se në shumicën e institucioneve arsimore nuk ekzistojnë politika ose strategji të veçanta për përdorimin e teknologjisë në arsimin gjithëpërfshirës. 
Bazuar në këto gjetje, mund të konstatohet se hipoteza e katërt mbështetet pjesërisht. Edhe pse mësimdhënësit kanë pasur mundësi të ndjekin trajnime dhe institucionet ofrojnë një nivel të caktuar mbështetjeje, mungesa e politikave të qarta institucionale dhe nevoja për trajnim të vazhdueshëm e të specializuar mbeten sfida që ndikojnë në integrimin më efektiv të teknologjisë në procesin mësimor për fëmijët me aftësi të kufizuara.

Rekomandime
Institucionet arsimore dhe organet përgjegjëse të rrisin investimet në infrastrukturën e TIK-ut, duke siguruar pajisje moderne dhe teknologji asistive të përshtatura për nevojat e fëmijëve me aftësi të kufizuara.
Të sigurohet mirëmbajtja dhe përditësimi i vazhdueshëm i pajisjeve teknologjike ekzistuese, në mënyrë që ato të mbeten funksionale dhe efektive.
Të organizohen trajnime të vazhdueshme dhe të specializuara për mësimdhënësit në fushën e përdorimit të TIK-ut dhe teknologjive asistive në arsimin gjithëpërfshirës.
Të hartohen dhe zbatohen politika dhe strategji institucionale më të qarta për integrimin e teknologjisë në procesin mësimor për fëmijët me nevoja të veçanta.
Të forcohet bashkëpunimi ndërmjet shkollave, qendrave burimore, familjeve dhe institucioneve relevante për të siguruar mbështetje më të madhe për nxënësit me aftësi të kufizuara.
Të sigurohen fonde të veçanta për pajisje dhe programe të specializuara që mbështesin zhvillimin akademik, social dhe komunikues të fëmijëve me nevoja të veçanta.
Të promovohen praktika inovative dhe përdorimi i teknologjive të reja në funksion të arsimit gjithëpërfshirës dhe barazisë në arsim.
Mbështetja institucionale dhe krijimi i mundësive të barabarta për arsimim dhe punësim mbeten faktorë kyç për integrimin e plotë të personave me aftësi të kufizuara në shoqëri.
Zbatimi i këtyre rekomandimeve do të kontribuonte në krijimin e një sistemi arsimor më gjithëpërfshirës, më cilësor dhe më të qasshëm për të gjithë nxënësit, duke rritur mundësitë e fëmijëve me aftësi të kufizuara për pjesëmarrje të barabartë dhe zhvillim të plotë në shoqëri.

